**ZAPISNIK**

Sa sastanka Vijeća učenika OŠ Ante Kovačića održanog 1.3.2021. godine u holu škole sa sljedećim:

**DNEVNIM REDOM:**

1. Usvajanje Etičkog kodeksa
2. Humanitarna akcija – pomoć školi u Sisku
3. Jelovnik
4. Dan sporta (učitelji, učenici i roditelji) – humanitarna akcija
5. Dan škole – Dan zamjena uloga (učitelji i učenici)
6. Razno – ideje i prijedlozi

Na vijeću je bilo prisutno 42 učenika, pedagoginja Anita Tisaj i koordinatorica Vijeća učenika Jelena Cvrlje. Dnevni red je jednoglasno prihvaćen.

AD 1.

Etičkim kodeksom određuje se etičnost kao skup prava i obveza kojima se uređuju odnosi između radnika i svih korisnika usluga Škole. Dakle odnosi se na sve nas učitelje, vas učenike i vaše roditelje. Temeljne vrijednosti, koje promiče Etički kodeks, jesu: poštenje, sloboda, međusobno uvažavanje, ljudsko dostojanstvo i osobna odgovornost. Svi trebamo biti upoznati s Etičkim kodeksom u kojem su temeljna pravila navedena po člancima.

(**Članak 6** - Načelo poštivanja integriteta i dostojanstva osobe

(1) Svi radnici Škole, učenici i roditelji trebaju biti poštovani kao osobe - u skladu sa zajamčenim pravima na život, integritet i dostojanstvo.

(2) Svim radnicima Škole, učenicima i roditeljima mora biti osigurano pravo na privatnost.

**Članak 7** - Načelo jednakosti i pravednosti

Svaki se radnik Škole, učenik i njegov roditelj treba ponašati u skladu s načelom jednakosti i pravednosti.)

Učenici su upoznati s pravilima te su podizanjem ruke potvrdili da se slažu. Etički kodeks je jednoglasno usvojen.

AD 2.

**Humanitarna akcija – pomoć za OŠ Ivana Kukuljevića u Sisku**

Dogovoreno je da se skupljaju novčane donacije koje će prikupljati razrednici. Od prikupljenih ćemo donacija kupiti konkretno ono što bude potrebno školi ili njezinim učenicima za uobičajeno funkcioniranje nastave, sukladno iskazanim potrebama od strane škole. Akciju prikupljanja novčanih donacija provodimo tijekom ožujka i travnja 2021. Nakon akcije, u dogovoru s ravnateljicom škole iz Siska, kupit ćemo i dostaviti potrebnu opremu učenicima i učiteljima OŠ Ivana Kukuljevića Sisak.

AD. 3

Učenici žele vratiti staru tradiciju po kojoj biraju užinu za svaki četvrtak u tjednu. Izglasali su povratak užine po izboru učenika. Time se vraća kutija za prijedloge u školsku kuhinju u koju učenici po želji ubacuju svoje želje i prijedloge.

S obzirom da se pripremaju za jelovnik veće promjene na razini škole, učenici sudjeluju svojim prijedlozima i idejama.Naglasak je bio na zdravoj prehrani i smanjivanje pekarskih proizvoda. Učenici su predlagali sljedeće: mrkva, voće petkom kao npr. banane, mandarine, jabuke ili naranče, cornflakes. Učenici predlažu također za posluživanje cornflakesa da ubuduće bude u šalici, a mlijeko u vrču pa se neće namočiti puno i raspadati dok dođu po užinu.

AD. 4

Učenicima je dan prijedlog za travanj da se organizira Dan sporta na školskom igralištu.

Razne sportove bi igrali učenici s učiteljima, ali i roditeljima. Od sportova bi bili odbojka, nogomet, stolni tenis, badminton i šah. Novac od prodaje ulaznica ide u humanitarne svrhe za OŠ Ivana Kukuljevića u Sisku. Učenicima se jako svidjela ideja te će prenijeti informacije razredniku i prijateljima na satu razrednika.

AD. 5

Za Dan škole je učenicima dan prijedlog da se organizira projektni dan i da to bude Dan zamjene uloga (učitelji i učenici). Na taj dan učenik može po dogovoru s učiteljem pripremiti i preuzeti njegovu ulogu to jest njegov nastavni sat. Također učitelj taj dan preuzima ulogu učenika. Učenicima je dan prijedlog koji će prokomentirati s učenicima iz razreda.

AD.6

Članovi učeničkog vijeća nudili su svoje ideje o rješavanju određenih problema u školi. Također su nudili neke teme o kojima bi mogli raspravljati na sljedećem Vijeću učenika. S predstavnicima u Vijeću učenika je dogovoreno da na satu razrednika iznesu kratko izvješće sa Vijeća učenika i motiviraju svoje prijatelje u razredu.

4. i 5. točka dnevnog reda su prijedlozi koje predstavnici razmatraju i predstavljaju u razredu. Na idućem sastanku, učenici će podijeliti svoje mišljenje kao i dojam razreda na dane prijedloge.

Idući sastanak je dogovoren za srijedu, 31.3.2021. u 12:30 u holu škole.

Prijedlozi Vijeća učenika:

- ormarići za 4.b razred

- školska patrola za „huligane“ koji puše i piju oko škole

- školski vrt s povrćem

- posaditi puno lijepog cvijeća

Napomena:

Sastanak Vijeća učenika je održan uz pridržavanje epidemioloških mjera. Učenici su bili u holu škole s razmakom od 2m i nosili maske.

 Koordinatorica:

 Jelena Cvrlje